На основу члана 19. став 2. Закона о изменама и допунама Закона о буџетском систему („Службени гласник РС”, бр. 138/22, 92/23 и 94/24),

Министар финансија доноси

**ПРАВИЛНИК**

**о начину и роковима за извештавање о пословању јавних предузећа и друштава капитала која обављају делатност од општег интереса**

Члан 1.

Овим правилником прописују се садржина образаца, као и начин достављања и рокови у којима јавна предузећа и друштва капитала која обављају делатност од општег интереса, укључена у обухват сектора државе, Министарству финансија – Управи за трезор достављају тромесечне извештаје о пословању.

Под ентитетима из става 1. овог члана, у смислу члана 18. став 1. и члана 19. став 1. тачка 4) Закона о изменама и допунама Закона о буџетском систему („Службени гласник РС”, бр. 138/22, 92/23 и 94/24) (у даљем тексту: ентитети), сматрају се:

1) јавно предузеће чији је оснивач Република Србија, аутономна покрајина или јединица локалне самоуправе;

2) друштво сa ограниченом одговорношћу и акционарско друштво (у даљем тексту: друштво капитала), чији је једини власник јавно предузеће;

3) друштво капитала чији је једини власник Република Србија, аутономна покрајина, јединица локалне самоуправе, као и зависно друштво чији је једини власник то друштво капитала.

Одредбе овог правилника примењују се и на привредна друштва од стратешког значаја за Републику Србију, у којима је Република Србија директно или индиректно контролни члан друштва.

Члан 2.

Ентитети достављају тромесечне извештаје о пословању на обрасцима, и то:

1) Образац 1. Биланс успеха;

2) Образац 2. Биланс стања;

3) Образац 3. Извештај о токовима готовине;

4) Образац 4. Трошкови запослених;

5) Образац 5. Динамика запослених;

6) Образац 6. Кретање цена производа и услуга;

7) Образац 7. Приходи из буџета;

8) Образац 8. Средства за посебне намене;

9) Образац 9. Извештај о инвестицијама.

Обрасци из става 1. овог члана одштампани су уз овај правилник и чине његов саставни део.

Ентитети извештаје о пословању из става 1. овог члана достављају у року од 15 дана од дана истека тромесечја.

Члан 3.

Достављање извештаја из члана 2. овог правилника врши се електронски, путем Информационог система за подношење финансијских извештаја (ИСПФИ), који води Министарство финансија – Управа за трезор.

Члан 4.

Овај правилник ступа на снагу осмог дана од дана објављивања у „Службеном гласнику Републике Србије”, а примењује се од припреме, састављања и подношења тромесечних извештаја о пословању за 2025. годину.

Број 003556385 2024 10523 003 000 012 001

У Београду, 25. децембра 2024. године

Министар,

**Синиша Мали,** с.р.























